**информационна среща на оиц-софия за стартиращи предприемачи**

На 07.03.2017 г. (вторник) от 12:00 ч. в гр. София (ул. „6-ти септември“ 37) екипът на Областен информационен център София-град и София-област (ОИЦ-София) ще проведе информационна среща за представяне на процедура „Подкрепа за предприемачество”. Операцията се реализира по линия на Оперативна програма „Развитие на човешките ресурси“, размерът ѝ е 5 милиона лева, а срокът за кандидатстване – 5 април. Целта е да бъдат подготвени желаещите да развиват собствен бизнес, като им се предостави комплекс от обучения и услуги, които ще им бъдат необходими, за да могат да превърнат бизнес идеите си в жизнеспособни планове. Стартиращите предприемачи ще бъдат подкрепени при започване на реалната им стопанска дейност и при намиране на подходящи източници на финансиране, ще им бъдат осигурени достъп до услуги и менторство за развитие на бизнес.

На информационната среща, която ОИЦ – София организира на 7-ми март, са поканени представители на центрове за развитие на предприемачеството, включително неправителствени организации и търговци по смисъла на Търговския закон, национално представителни организации на работниците и служителите или на работодателите, финансови институции, обучителни организации и институции, центрове за информация и професионално ориентиране.

В рамките на събитието експерти от ОИЦ-София ще представят условията за кандидатстване по процедурата и приложенията към тях и ще покажат как става електронното кандидатстване чрез Информационната система за управление и наблюдение на Структурните инструменти на ЕС в България (ИСУН 2020). Събитието е отворено за медии.

*ОИЦ-София (Договор №BG05SFOP001-4.001-0020-C01, изпълняван от Столична община) е част от мрежата от 28 информационни центъра, функциониращи с финансовата подкрепа на Оперативна програма „Добро управление“, съфинансирана от Европейския съюз чрез Европейския социален фонд.*

**Процедура „Подкрепа за предприемачество“**

Процедура „Подкрепа за предприемачество“ се реализира по линия на Оперативна програма „Развитие на човешките ресурси“ (ОПРЧР) и е в размер на 5 млн. лв. Не се изисква съфинансиране от страна на кандидатите, а проектите, с които се кандидатства трябва да са на стойност минимум 100 000 и максимум 391 166 лева. Срокът за кандидатстване е 05.04.2017 г.

Операцията е част от цялостната подкрепа чрез ОПРЧР за стартиращи предприемачи и постигане на заетост чрез самонаемане, като се предвижда тя да подготви крайни получатели на предвидените финансови инструменти по ОПРЧР.

**Допустими кандидати**: центрове за развитие на предприемачеството, включително: неправителствени организации (юридически лица с нестопанска цел, регистрирани по реда на ЗЮЛНЦ) и търговци по смисъла на Търговския закон; социални партньори (национално представителни организации на работниците и служителите или на работодателите, в съответствие с решение на МС: КНСБ, КТ ПОДКРЕПА, АИКБ, БСК, БТПП, КРИБ и ССИ); финансови институции – банки (кредитни институции) или финансови институции по смисъла на Закона за кредитните институции.

**Допустими партньори**: обучителни организации и институции; центрове за информация и професионално ориентиране, регистрирани в Регистъра на центровете за информация и професионално ориентиране към НАПОО; неправителствени организации; социални партньори; общини или райони на общини на територията на Република България; финансови институции.

**Допустими дейности**:

* Информиране и мотивиране за развитието на самостоятелна стопанска дейност и предприемачество;
* Предоставяне на обучения, свързани с развитието на предприемачески, управленски и бизнес знания и умения и разработване на бизнес идеи и бизнес планове за управление на самостоятелна стопанска дейност (специализирани обучения);
* Предоставяне на консултантски услуги за подготовка за самостоятелна стопанска дейност и дейности за подкрепа.